Billy Jacobsen

Billy Jacobsen (født 27. oktober 1954 i Harstad) er en norsk journalist og forfatter med bakgrunn fra blant annet NRK og dagspressen.

Han var flere perioder ansatt i Lofotposten, og var redaktør i avisen perioden 1990-95. 

Jacobsen var ansatt i NRK Nordland første gang i 1985-88; og var senere engasjert som utvikler og hovedforfatter av NRK Nordland Fylkesleksikon (overtatt av Arkiv i Nordland i 2016). Han har i en årrekke også vært frilanser for NRK; særlig da aktiv som radioreporter. 

Jacobsen var i 1998-2016 informasjonsrådgiver for Dualog AS og redaktør for selskapets Newsletter, som førte til en rekke reportasjeoppdrag i Europa og Asia. 

Jacobsen er forfatter av bøkene Born@sea - historien om Dualog (Relation97 – 2003), Den lille boken om Lofoten (essays – JaKo 2004), JACK. Et liv i søkk og kav (Utenfor Allfarvei Forlag 2019). Han har i tillegg redigert og formgitt flere bøker med nordnorske temaer.

Jacobsen er medlem av Norsk faglitterær forfatter- og oversetterforening (NFFO) og Nordnorsk forfatterlag (NNF).

Referanser 

Norske journalister
Norske redaktører
Norske forfattere
Personer fra Harstad